google/wiki40b huggingface dataset:
Seisundimäärus

Seisundimäärus on määrus, mis väljendab lauses aluse või sihitise referendi füüsilist, psüühilist, sotsiaalset vm seisundit. Selle lauseliikme kohta saab küsida erinevaid küsimusi, näiteks kuidas?, mis seisundis(se)?, mis asendis(se)? vms.
Seisundimäärus sõltub lauses tegusõnast - seisundimäärus on tegusõna seotud või vaba laiend.
Eesti Klaasikunstnike Ühendus

Eesti Klaasikunstnike Ühendus on Eesti Kunstnike Liidu alaliit,
mis koondab enda alla professionaalseid klaasikunstnikke. Ühendus annab välja aunimetust Tunnustatud klaasikunstnik.
Ühendus loodi 2001. aastal. Aprillis 2012 oli ühingul 55 liiget. Ühenduse juhataja on Kai Kiudsoo-Värv.
Trieri Ülikool

Trieri Ülikool (saksa Universität Trier) on ülikool Saksamaal Trieris.
Ülikool asutati 1473. 1798 ülikool pandi kinni. 15. oktoobril 1970 avati ülikool uuesti.
Tänapäeval õpib ülikoolis 15 260 õpilast ja ülikoolis töötab 165 professorit (mõlemad seisuga 2011).
Reini Liit

Moodustamine

12. juulil 1806, allkirjastades Reini Liidu lepingu (saksa Rheinbundakte), lahkusid 16 riiki ametlikult Saksa Rahvuse Püha Rooma keisririigist ja ühinesid liitu (lepingu järgi états confédérés du Rhin, viitega Reini Liidule). Napoleon oli selle "protektor". 6. augustil, pärast Napoleoni ultimaatumit, loobus Austria keiser Franz II oma keisritiitlist ja kuulutas Saksa Rahvuse Püha Rooma keisririigi lõppenuks. Järgnevatel aastatel astus liitu veel 23 Saksa riiki; Franz II Habsburgide-Lotringite dünastiast valitses järelejäänud riiki kui Austriat. Ainult Austria, Preisimaa, Taani Holstein ja Rootsi Pommeri jäidki väljapoole, arvestamata Reini läänekallast ja Erfurdi vürstiriiki, mis annekteeriti Prantsuse Keisririigi poolt.
Vastavalt lepingule pidid liidus toimima ühised konstitutsioonilised organid, kuid üksikud riigid (eriti suuremad) tahtsid piiramatut iseseisvust.
Monarhist riigipea asemel, nagu Saksa Rahvuse Püha Rooma keisririigis, valdas kõrgeimat ametit Karl Theodor von Dalberg, endine peakantsler, kes nüüd kandis tiitlit liidu esimene vürst (saksa Fürstprimas). Sellisena oli ta kuningate kolleegiumi president ja liidu assamblee eesistuja, mis pidi olema parlamendisarnane organ, mida kunagi tegelikult kokku ei kutsutud. Vürstide nõukogu president oli Nassau-Usingeni vürst.
Liit oli enne kõike sõjaline liit: liikmed pidid andma Prantsusmaale suurel arvul sõdureid. Vastutasuks koostöö eest said mõned riigipead kõrgema staatuse: Baden, Hessen, Kleve ja Berg tehti suurhertsogkondadeks ning Württemberg ja Baieri said kuningriikideks. Riike tehti ka väikeriikide liitmisega suuremaks.
Pärast Preisimaa kaotust Prantsusmaale aastal 1806 astus Reini Liitu palju keskmise suurusega ja väikeriike. Aastal 1808 oli see suurim, sisaldades 4 kuningriiki, 5 suurhertsogkonda, 13 hertsogkonda, 17 vürstiriiki ning vabad hansalinnad Hamburg, Lübeck ja Bremen.
Aastal 1810 inkorporeeriti suur osa Loode-Saksamaast kiiresti Prantsusmaaga, et paremini jälgida kaubandusembargot Ühendkuningriigi vastu (kontinentaalblokaad).
Reini Liit kukkus kokku aastal 1813 seoses Napoleoni kaotusega Venemaal. Paljud selle liikmed vahetasid poolt pärast Rahvastelahingut, kui sai selgeks, et Napoleon võib sõja kaotada.

Liikmesriigid

Järgnev tabel esitab liidu liikmed, liitumisaasta, samuti vägede arvu (sulgudes).

Tagajärjed

Napoleoni-vastased liitlased saatsid Reini Liidu 4. novembril 1813 laiali. Pärast seda oli Saksamaa poliitilise koordineerimise ainus katse kuni Saksa Liidu loomiseni 8. juunil 1815 organ nimega Administratsiooni Kesknõukogu (saksa Zentralverwaltungsrat); selle president oli Heinrich Friedrich Karl Reichsfreiherr vom und zum Stein (1757–1831). See saadeti laiali 20. juunil 1815.
30. mail 1814 kuulutas Pariisi rahu Saksa riigid sõltumatuteks.
Aastal 1815 joonistas Viini kongress kontinendi poliitilise kaardi ümber. Tegelikult toimusid enamusel säilinud liikmetst vaid väikesed piirimuudatused, ja tekkinud Saksa Liit koosnes enam-vähem samadest liikmetest kui Reini Liit, tähtsa lisandusega kahe saksa suurriigi Austria keisririigi ja Preisimaa kuningriigiga.
Kraupmann

Kraupmann (Kraupman) on eesti perekonnanimi.
Nimede eestistamisel määrati Kraupmann-nimelistele isikutele uueks perekonnanimeks Koitjärv.
Kraupmann (Kraupman) on unikaalne perekonnanimi, mida on pandud vaid Albu mõisas Järva-Madise kihelkonnas Järvamaal ühele perele.
2018. aasta 1. jaanuari seisuga perekonnanime Kraupmann kandvaid inimesi Eestis ei ela või on neid vähem kui 5.
Stephen Covey

Stephen R. Covey (24. oktoober 1932 Salt Lake City, Utah – 16. juuli 2012 Idaho Falls, Idaho) oli ameerika juhtimiskonsultant, raamatu "Väga efektiivse inimese 7 harjumust" (1989) autor. 
Covey sai bakalaureusekraadi ärijuhtimises Utah' ülikoolist, magistrikraadi ärijuhtimises (MBA) Harvardi ülikoolist ja doktorikraadi Mormooni kirikujaloos ja -doktriinis Brigham Youngi ülikoolist.
Ta elas oma naise Sandra ja perekonnaga Utah' osariigis Provos, kus ta oli enne "Seitsme harjumuse" avaldamist õppejõud. Tal on üheksa last ja viiskümmend kaks lapselast.
Pühendunud mormoonina avaldas Covey ka mitu otseselt religioosse sisuga raamatut.
Tiit Vähi esimene valitsus

Ajalugu

Tiit Vähi kutsuti peaministriks pärast Edgar Savisaare valitsuse lagunemist.
Tiit Vähi esimest valitsust on nimetatud ka ametnike valitsuseks, sest enamik selle valitsuse liikmetest olid oma ala spetsialistid või bürokraadid, mitte poliitikud.
Vähi valitsuses vahetusid mitmed ministrid. Majandusminister Heido Vitsur põhjendas oma lahkumist sooviga pühenduda täie jõuga valimisliidu Kindel Kodu juhtimisele. Tema asemele asus varasem ehitusminister Olari Taal ning Taali asemel sai ehitusministriks endine EKE juhatuse esimene aseesimees Jaan Kabin. Ministriameti järel läks Kabin EKE Investi nõukogu esimehe ametikohale. Välisminister Lennart Meri sai lühikeseks ajaks Eesti Vabariigi suursaadikuks Soomes. Tema asemel sai välisministriks Jaan Manitski, kelle Meri oli Rootsist kutsunud Eestisse.
Vähi valitsuse ajal võeti taas käibele Eesti kroon ja asutati Eesti Erastamisagentuur.
Tiit Vähi esimene valitsus kestis kuni 1992. aasta Riigikogu valimisteni, misjärel sai peaministriks Mart Laar.
Üheksa jardi

Süžee

Peategelane Oz (Matthew Perry) on masendunud ja veidi neurootiline hambaarst, kes kolinud oma naise Sophiega (Rosanna Arquette) Kanadasse tolle ema juurde elama, kuna varalahkunud äiapapa jättis nende ühise hambaravipraksise suurtesse võlgadesse. Kui Oz'i kõrvalmajja kolib elama endine palgamõrvar Jimmy 'The Tulip' Tudeski (Bruce Willis), muutub Oz'i rahulik elu päevapealt.
Columbia Kivi

Columbia Kivi on Eesti aktsiaselts, mis toodab ja müüb betoonmüüri-, sillutis- ja äärekive. Ettevõtte peakontor asub Tartu maakonnas Vana-Kastre külas.
Ettevõte asutati 1993. Ettevõtte tehas valmis 1994.
Académie de la Grande Chaumière

Académie de la Grande Chaumière on Pariisis tegutsev kunstikool, mis loodi 1902. aastal.

Kooli ajalugu

Kool tegutses sarnaselt näiteks Académie Colarossi ja Académie Julianiga vabaakadeemia põhimõtetel, kus vastuvõtt ning õppemeetodid olid vabamad. Kool tegutseb siiani.
Koolis on õppinud mitmed eesti kunstnikud, näiteks Eduard Wiiralt, Ilse Leetaru, Karin Luts, Konrad Mägi.
Anomalepis

Levila

Need maod elavad Lõuna- ja Kesk-Ameerikas.
Sümmeetriline ruum

Sümmeetriline ruum (inglise keeles symmetric space) on pseudo-Riemanni muutkond, mille sümmeetriarühm sisaldab sümmeetria inversiooni iga punkti kohta. Seda saab täpsustada Riemanni geomeetria või Lie teooria raames. Riemanni lähenemine on rohkem geomeetrilisem ja mängib olulist osa holonoomia teoorias. Seevastu Lie teoreetiline määratlus on rohkem algebralise sisuga.
Sümmeetrilisi ruume saab defineerida ka teisiti: sümmeetriline ruum on Riemanni muutkond, mille isomeetria rühm sisaldab keskseid sümmeetriaid, mille keskpunkt asub mis tahes punktis.
Riemanni sümmeetrilised ruumid kerkivad mitmesugustes erinevates olukordades nii matemaatikas kui ka füüsikas. Esimene, kes klassifitseeris neid, oli Élie Cartan (1926. aastal). Marcel Berger avastas nende keskse rolli holonoomia teoorias.
Sümmeetrilise ruumi mõistega opereeritakse diferentsiaalgeomeetrias, esindajate teoorias ja harmoonilises analüüsis.

Näiteid

Riemanni sümmeetriliste ruumide põhinäideteks on eukleidiline ruum, sfäärid, projektiivsed ruumid ja hüperboolsed ruumid, millest igaühel on oma standardne Riemanni meetrika. 
Sümmeetriliseks ruumiks on ka Lobatševski ruum.
Mitte-Riemanni sümmeetrilise ruumi näide on anti-de Sitteri ruum.
Viktor Gorbatko

Viktor Vassiljevitš Gorbatko (vene Виктор Васильевич Горбатко; 3. detsember 1934 Ventsõ-Zarja, praegune Gulkevitši rajoon, Krasnodari krai – 17. mai 2017 Moskva) oli Nõukogude kosmonaut, kes osales Sojuz-7 (1969), Sojuz-24 (1977) ja Sojuz-37 (1980) lendudel.
Tal oli kindralmajori auaste. Ta oli kahekordne Nõukogude Liidu kangelane. Gorbatko oli ka Nõukogude Liidu/Venemaa Filatelistide Liidu president (1988–2009) ning aupresident (aastast 2009). 
2006. aasta detsembris kirjutas ta kirja president Toomas Hendrik Ilvesele, kus muu hulgas seisab: "Venemaa ei olnud Eesti suhtes mitte kunagi okupant. Ainult Nõukogude Liidu koosseisus sai vennalik Eesti tõeliselt vabaks, iseseisvaks ja sõltumatuks kolhoosi-tööstuslikuks vabariigiks."
Rakendustarkvara

Rakendustarkvara (inglise application software) on rakenduste ehk arvutiprogrammide kogum spetsiifiliste ülesannete täitmiseks. Kõnekeeles kasutatakse ka lühendit äpp.
Léo Dubois

Léo Dubois (sündinud 14. septembril 1994 Segrés) on Prantsusmaa jalgpallur, kes mängib paremkaitsjana Prantsusmaa kõrgliiga klubis Lyoni Olympique ja Prantsusmaa jalgpallikoondises.
Ta alustas klubikarjääri Nantes'is, mille noorteakadeemiaga liitus ta 2008. aastal. Prantsusmaa kõrgliigas tegi ta Nantesi meeskonnas debüüdi 9. mail 2015 mängus Bordeaux' Girondinsi vastu.
2018. aasta juulis liitus ta Lyoni Olympique'iga.
Prantsusmaa jalgpallikoondises tegi Dubois debüüdi 2. juunil 2019 sõprusmängus Boliivia vastu.
Legend Ulenspiegelist

"Legend Ulenspiegelist" (vene keeles "Легенда о Тиле") on 1976. aastal esilinastunud NSV Liidu mängufilm rahvajuttude kangelasest, seiklejast ja triksterist Till Eulenspiegelist. Filmi režissöörid olid Aleksandr Alov ja Vladimir Naumov, peaosa mängis Lembit Ulfsak.
Film põhineb Belgia kirjaniku Charles-Theodore-Henri De Costeri romaanil "Legend Thijl Ulenspiegelist ja Lamme Goedzakist" (1867) ning peategelast kujutatakse selles flaami rahvuskangelasena, kes osales Madalmaade vabadusvõitluses 16. sajandil.
Filmitud muu hulgas Tallinnas.
Taavi Simson

Taavi Simson (sündinud 24. juunil 1989) on eesti publitsist, teadlane ja ühiskonnategelane.
Ta osales TTÜ 3. kursuse tootearenduse ja tootmistehnoloogia tudengina noorte teadussaates "Rakett 69" (teisel hooajal).
Kuulus vahemikus 15. oktoober 2014 kuni 17. juuli 2018 Eesti Vabaerakonda. Ta kandideeris 2015. aasta Riigikogu valimistel Tallinna Mustamäe ja Nõmme linnaosas (RNK3). Sai 69 häält ega osutunud valituks. 2017. aasta kohalike omavalitsuste valimistel kandideeris valimisliidu Vaba Tallinna Kodaniku ridades Mustamäel. Sai 48 häält ega osutunud valituks.
Olnud TTÜ Üliõpilasesinduse Esinduskogu liige 2015/2016 õppeaastal doktorantide esindajana. TTÜ Nõukogu liige üliõpilaste esindajana õppeaastatel 2015/2016 ja 2016/2017
On korduvalt sõna võtnud doktoranditoetuse teemal ning avaldanud hariduse ja tehnika valdkonna arvamusartikleid.
Jaan Ulst

Tunnustus

2015 – Mait Agu nimeline Tallinna Ülikooli preemia kaasaegsete lavastusvõtete ja rahvapärimuse oskusliku ning nutika sidumise eest loomingus ja lavastuse "Viies pööripäev" eest.
Rando

Rando on eesti mehenimi.
Päästearmee

Päästearmee on sõjaväesarnaselt korraldatud evangeelne kirik ja ülemaailmne heategevusorganisatsioon.
Päästearmee kasvas välja metodismist, selle asutasid 1865. aastal William Booth (esimene Päästearmee kindral) ja tema abikaasa Catherine Booth.
Alates 2013. aastast juhib Päästearmeed kindral André Cox. Eesti regionaalkomandör on major David Kotrikadze.
Eestis on Päästearmeel Jõhvi korpus, Narva korpus, Tallinna Kopli korpus, Tartu korpus ja Võru korpus.
Rudolf Tobiase nimeline Kärdla muusikakool

Rudolf Tobiase nimeline Kärdla muusikakool on muusikakool Hiiu maakonnas Kärdlas aadressil Uus tänav 4. 
Kool asutati 1960 ja see on nimetatud eesti helilooja Rudolf Tobiase järgi. 
Alates 2012 on kooli direktor Arvo Haasma.
Oleksandr Zahhartšenko

Elulugu

Lõpetas Donetski Tööstusautomaatika Tehnikumi ja õppis Donetski Õigusteaduse Instituudis, viimases jäid õpingud pooleli. 
Zahhartšenko hukkus 31. augustil 2018 Donetski kesklinnas kohvikus Separ toimunud plahvatuses. Samas plahvatuses sai vigastada Donetski Rahvavabariigi rahandusminister Aleksandr Timofejev.
Poliitiline põnevik

Poliitiline põnevik (inglise political thriller) on põnevik, mille teoste sündmuste läbivaks teemaks on poliitika ja sellest tulenevad erinevad võimuvõitlused, intriigid ning konfliktid.
Dvina laht

Dvina laht (vene Двинская губа) on osa Valgest merest.
Laht piirneb edelas Suverannikuga ja idas Talverannikuga.
Lahte suubub Dvina jõgi.
Uwe Johnson

Uwe Johnson (20. juuli 1934 – 22. veebruar 1984) oli saksa kirjanik ja tõlkija.
Otto Kuntze

Otto Carl Ernst Kuntze (23. juuni 1843 Leipzig – 1907 Sanremo) oli saksa botaanik.
Kuntze tegeles esialgu rohuteadusega. 1863–1866 töötas ta Berliinis kaubaagendina ning reisis Kesk-Euroopas ja Itaalias. 1868–1873 oli tal oma ettevõte, mis tootis eeterlikke õlisid ja võimaldas tal jõukalt elada.
Aastatel 1874–1876 reisis ta Kariibi mere saartel, USA-s, Jaapanis, Hiinas, Kagu-Aasias, Araabia poolsaarel ja Egiptuses. Aastal 1881 avaldas ta oma reisi kohta teose "Um die Erde". Aastatel 1876–1878 õppis ta Berliinis ja Leipzigis loodusteadusi ning sai kiinapuu uurimise eest Freiburgi ülikoolist doktorikraadi.
Aastal 1886 külastas ta Venemaa Kaug-Ida ning 1887–1888 Kanaari saari. 1890. aastate algul reisis ta Lõuna-Ameerikas, külastades peaaegu kõiki sealseid riike. 1894 külastas ta Lõuna-Aafrika riike ja Saksamaa kolooniaid Aafrikas.
Aastal 1891 avaldas ta oma reiside põhjal 7700 taime kirjeldava teose "Revisio Generum Plantarum" esimese ja teise köite, 1893 kolmanda ja 1898 viimase köite. Selles teoses tutvustas ta uudset taksonoomiat, mis korraldas ümber kogu senise süstemaatika, ning kutsus sellega esile kolleegide meelepaha.
1904 reisis ta Austraalias, Uus-Meremaal, Tseilonil, Samoal, Hawaii saartel ja USA-s.
Rahvusvahelisel 2. botaanikute kongressil Viinis 1905 tekitas tema nomenklatuur suure konflikti ja pärast seda olid akadeemilise maailma uksed tema jaoks suletud. Samal aastal kolis Kuntze Sanremosse, kus suri kaks aastat hiljem.
Otto Kuntze kirjeldatud taksonitele lisatakse autorilühend Kuntze.
Trigana Air Service

Ajalugu

Lennufirma alustas lendudega 1991. aasta alguses kahe lennukiga Beechcraft B200C King Air, aasta lõpuks lisandus kaks Bell 412SP helikopterit.

Sihtkohad

Trigana Air Service lendab 26 sihtkohta Indoneesias.

EU lennunduse mustas nimekirjas

Trigana Air Service'i lennukitel on keelatud lennata Euroopa Liidus. Keeldu rakendatakse peaaegu kõigile Indoneesia lennufirmadele aastast 2007.
Texas Instruments

Ajalugu

Texas Instrumentsi asutasid Cecil H. Green, J. Erik Jonsson, Eugene McDermott ja Patrick E. Haggerty 1951. aastal.

Texas Instrumentsi allüksused

Tänapäeval koosneb Texas Instruments kahest peamisest allüksusest: pooljuhtide ja haridustehniliste seadmete üksusest.

Pooljuhid

Ligikaudu 96 protsenti TI aastatulust teenitakse pooljuhttoodete pealt. Pooljuhtidega seotud toodete hulka kuuluvad analoog-digitaal- ja digitaal-analoogmuundurid, energia käsitlus lahendused ja analoogskeemid.
TI Wireless Business Unit (WBU) loob juhtmevabu lahendusi sellistele toodetele nagu on mobiiltelefonid, e-lugerid, tahvelarvutid ja muud kandeseadmed. Juhtmevaba suhtlus on olnud TI jaoks oluline. Tänapäeval on suurel osal müüdavatel mobiiltelefonidel sees antud firma kiip.

Signaalitöötlus

Digital Light Processing töötatas algselt välja 1987. aastal Texas Instruments teadur Larry Hornbeck. Praegu kasutatakse seda tehnoloogiat nii telerites kui ka projektorites.
Pooljuhtide divisjoni äriüksus Application Specific Products (ASP) arendab spetsiifilisi tooteid, mis varustavad digitaalse signaalitöötluse rakendusi nagu kaabelmodemid, kõne kokkusurumine ja äratundmine. TI toodab ka suures ulatuses digitaalsignaali protsessoreid ja nendele vastavat riistvara nendele kiipidele rakenduste loomiseks.

Mikrokontrollerid ja protsessorid

Texas Instruments toodab laias valikus nii üldkasutuse kui ka reaalajas juhtimiseks mõeldud mikrokontrolleri seeriaid: MSP430, TMS320C2xxx, C24X, C28X. SMikrokontrollerite kõrval toodetakse ka mitmeid mitmetuumaliste protsessorite seeriaid. Näiteks OMAP süsteem kiibil (systems-on-chips) on loodud väikese voolutarbega rakendustele ning seetõttu olid algselt suunatud mobiiltelefonidele.

Haridustehnoloogia

Texas Instruments toodab suures valikus kalkulaatoreid. TI-30 kõrval (mis oli algselt väga populaarne) tuli TI välja TI-8 graafiliste kalkulaatorite seeriaga, millest esimene oli TI-81, suure menu saavutas TI-83 Puls ja nüüd müüakse TI-84 Pulsi, mis on eelmise mudeliga samaväärne, kuid uuendatud.
Metoodika

Metoodika (inglise keeles methodology) on korrastatud lähenemine suuremale tegevusele.
On olemas üldised metoodikad tegevuste läbiviimiseks, näiteks õpetamise metoodika, tarkvaraarenduse metoodika, läbirääkimiste metoodika, turu-uuringute metoodika.
Metoodika jaotab protsessi väikemateks osadeks, püstitab osadele eesmärgid ning võib näidata ära meetodid nende eesmärkide saavutamiseks.
Metoodika on õpetus meetoditest, õpetus metoodikatest on aga metodoloogia.
Protsessi läbiviimist metoodika põhjal nimetatakse ka metoodiliseks lähenemiseks protsessile.
Braille printer

Braille printer on arvuti eriseade, mis võimaldab Braille kirja väljastada paberile. Eripäraks on reljeefse graafika võimaldamine.
Trükkimise kiirus on  ca 40 ... 90 märki sekundis või 150 või 300 lehte tunnis. Sõltub mudelist. Mudelid võimaldavad trükkida/ ära tunda nii 6- kui 8 punktilist Braille kirja.
Dégénération

Muusikavideo

Muusikavideo filmiti kahe päeva jooksul Prahas Tšehhis. Muusikavideo direktoriks oli Bruno Aveillan. Võtetel osales umbes kolmkümmend näitlejat.

Video

Farmer lamab operatsioonilaual ühes laboratooriumis, mis on ümbritsetud teadlaste poolt. Kui muusika algab, Farmer ärkab üles ning tõmbab paelad katki, mis teda kinni hoidsid. Seejärel ta tõuseb püsti, ning laseb oma peapesadest sinist laserikiirt doktoritele ja sõjaväelastele. Järsku hakkavad kõik üksteist katsuma (mehed meestega, naised naistega, naised meestega) ning lõpuks kujuneb välja sellest orgia, ning Mylène lahkub laborist.
Vjatšeslav Ivanov (ajakirjanik)

Vjatšeslav Ivanov (vene Вячеслав Владимирович Иванов) on venekeelne Eesti ajakirjanik, ajalehe Estonija peatoimetaja aastatel 1992–1997.
Ta on lõpetanud Leningradi Riikliku Ülikooli 1983. aastal ajakirjanduse erialal. Ivanov on töötanud Novossibirski ajalehtedes Molodost Sibiri (Молодость Сибири), Sovetskaja Sibir (Советская Сибирь) ja Vetšerni Novossibirsk (Вечерний Новосибирск). Ta on töötanud Eesti venekeelses ajalehes Sovetskaja Estonija, algul korrespondendi, hiljem peatoimetaja asetäitjana.
Kastre Pähnialune

Kastre Pähnialune (ka Kastre Pähni alune, Pähnimägi) on looduslik pühapaik Tartumaal Võnnu kihelkonna Kastre külas. Koht on kaitse alla võetud arheoloogiamälestisena
Elu läheb edasi

Osatäitjad

Sarja peaosades mängivad lisaks Matthew Perryle Laura Benanti (Lauren Bennett, leinateraapia grupijuht), Julie White (lesbist prokurör Anne, leinateraapia grupi liige, kes püüab üle saada oma partneri surmast), Suzy Nakamura (anestesioloog Yolanda Mitsawa, leinateraapia grupi liige, kelle kihlatu jättis ta vahetult enne pulmi maha), Tyler James Williams (Owen Lewis, leinateraapia grupi liige, kelle vanem vend on pärast suusaõnnetust koomas), Brett Gelman (Härra K., leinateraapia grupi liige, mõistatuslik tegelane, kelle leina tagamaad jäävad selgusetuks), Sarah Baker (Sonia, leinateraapia grupi liige, kes leinab oma kassi surma), John Cho (Steven, Ryani ülemus ja parim sõber).
Teistes osades astuvad üles Allison Miller (Carrie, Ryani assistent, kes on temasse armunud), Tonita Castro (Fausta, leinateraapia grupi liige), Seth Morris (Danny, leinateraapia grupi liige, endine sõdur, kelle naine on suhtes teise mehega), Bill Cobbs (George, leinateraapia grupi liige, pime vanamees), Hayes MacArthur (Wyatt, Laureni kiropraktikust peigmees), Piper Perabo (Simone, leinateraapia grupi kunagine liige), Terrell Owens (iseendana).
Ringjoon

Ringjoone võrrandid

Analüütilises geomeetrias kujutatakse geomeetrilisi objekte võrrandite abil. Tasandi punkte esitatakse Cartesiuse ristkoordinaatide  abil ning ringjoon on siis kõigi nende punktide hulk, mille koordinaadid on võrrandi lahend.

Ringjoon koonuselõikena

Ringjoone, kui ühe koonuselõigetest saadud geomeetrilise kujundi ekstsentrilisus on 0. Tinglikult võib ette kujutada, et ekstsentrilisuse määramiseks tarvilik juhtsirge (directrix) asub ringjoonest eemal lõpmatus kauguses. Juhtsirge võib paikneda ükskõik millises suunas lõpmatuses, sest ringjoon pole ju tegelikult ekstsentriline. Ekstsentriliste koonuselõigete puhul asub juhtsirge alati geomeetrilise joone suhtes kindlas suunas, risti joone sümmeetriateljega, kus paiknevad joone 1 või 2 fookust. Koonuselõikena määratletakse ringjoont ainulaadse ellipsi piirjuhuna ekstsentrilisusega 0. Sellest vaatepunktist lähtuvalt võib öelda, et ringjoon on selline ellips, mille fookused on samas punktis. Ringjoonel on üks fookus, tema keskpunkt.

Ringjoon silindri lõikena

Silindri lõikamisel tasandiga tekib ringjoon, kui lõige on risti silindri teljega.

Ringjoone lähendamine hulknurkadega

Ringjoont võib defineerida ka hulknurgana, mille külgede arv on lõpmatu. Nii käsitles ringjoont Vana-Kreeka õpetlane Archimedes. Ta vaatles ringjooneni ulatuvat kolmnurka, ruutu, viisnurka jne, külgede arvu järjest suurendades ja leidis, et selline tee viib lõpuks ringjoone endani.

Babüloonia

Babüloonias (1900–1600 eKr) kasutati ringjoone pikkuse ja diameetri jagatise (pii) lähendina arvu 3.
Babüloonlased oskasid arvutada ka kõõlu pikkust ja ringi segmendi kõrgust (kõõlu keskpunkti ringjoone punktiga ühendava kõõluga risti oleva sirglõigu pikkust). Sellega panid nad aluse kõõlugeomeetriale, mida hiljem arendas edasi Hipparchos ning mille Ptolemaios asetas "Almagesti" algusesse.

Antiikaeg

Thalesele omistatakse Thalese teoreem, mille järgi poolringjoone piirdenurgad on täisnurgas.
Esimene teadaolev ringjoone ja ringi definitsioon pärineb Platoni dialoogist "Parmenides": "Ümmargune on ju küll see, mille äärmised osad on keskpunktist igal pool ühekaugusel."
Eukleidese "Elementide" kolmas peatükk räägib ringjoonest ja ringist.
Apollonios Pergest kirjutas teose "Konika", milles ta käsitles muu hulgas ellipsit ja ringjoont koonuselõigetena, nagu praegugi algebralises geomeetrias. Ta toetus Eukleidesele ja Aristaios Vanemale, kelle tööd koonuselõigetest pole säilinud.
Apolloniose järgi on saanud nime ka Apolloniose probleem: konstrueerida kolmele antud ringjoonele sirkli ja joonlaua abil ringjooned, mis neid puutuvad.

Renessanss

Renessansiajal hakati "Elementidele" jälle rohkem tähelepanu pöörama. Christoph Claviuse väljaandesse on peale hilisantiigist pärineva XIV ja XV raamatu lisatud ka kuueteistkümnes raamat ja muid ulatuslikke täiendusi. Näiteks täiendas ta kahe ringjoone ühise puutuja konstruktsiooni.
Kruuv

Kruuv on 2007. aastal loodud Eesti ansambel.
Ansambel viljeleb eestikeelset kerget pop-folk muusikat.
Aastal 2015 osales Kruuv Eesti Laulu poolfinaalis looga "Tiiu talu tütreke".
Zuiderzee

Zuiderzee oli Põhjamere madal laht (sügavus 4...5 m) Hollandi loodeosas. Laht tungis umbes 100 km sügavuselt maismaasse ning selle laius oli kuni 50 km. Lahe pindala oli 5000 km².
Nimi tähendab 'Lõunameri' vastandina Põhjamerele. Mõlemad nimed on friisi päritolu (Sudersee, Noardsee): need veekogud on friiside asualast vastavalt põhjas ja lõunas.
Kaitsetammide rajamise tagajärjel on laht asendunud IJsselmeeri ja teiste järvedega (IJmeer, Veluwemeer, Gooimeer, Markermeer, Drontermeer, Eemmeer ja Ketelmeer).
Allika tänav (Tartu)

Allika tänav (Quellenstraße) on tänav Tartus Supilinnas.
Allika tänav algab Piiri tänavalt ja lõpeb Kauna tänaval. 
Tänava pikkus on umbes 135 meetrit. Suurim majanumber on 7.
Allika tänav kuulus Riigivolikogu 44. valimisringkonda, kust valiti Ants Piip.